ประกันภัยเล็กอยู่ยาก แนะควบรวมต่างชาติ
&#8220;สุจินต์ หวั่งหลี&#8221;ฟันธง ประกันภัยเล็กไร้เสน่ห์ ต้องพึ่งต่างชาติถึงจะรอด
29 เม.ย. 2558

“สุจินต์ หวั่งหลี”ฟันธง ประกันภัยเล็กไร้เสน่ห์ ต้องพึ่งต่างชาติถึงจะรอด
นายสุจินต์ หวั่งหลี ประธานกรรมการ บริษัท นวกิจประกันภัย เปิดเผยว่า จากภาวะแวดล้อมปัจจุบัน การควบรวมกิจการระหว่างบริษัทไทยด้วยกันเป็นไปได้ยากมาก เพราะบริษัทขนาดใหญ่ไม่สนใจบริษัทเล็ก เนื่องจากไม่คุ้มค่ากับการซื้อกิจการ ขณะที่ธุรกิจของบริษัทเล็กนั้น บริษัทขนาดใหญ่ก็ทำได้โดยไม่ต้องจ่ายส่วนเกินเพื่อนำมาควบรวม ขณะที่บริษัทกลางไม่สนใจควบรวมกิจการ
“บริษัทขนาดเล็กมีทางเดียว คือ หาบริษัทประกันภัยต่างประเทศเข้ามาซื้อกิจการ สำหรับบริษัท นวกิจประกันภัย ได้ควบรวมมา 4 บริษัทแล้ว ภายใต้ภาวะสิ่งแวดล้อมที่เอื้ออำนวย แต่ปัจจุบันถือว่าควบรวมยาก” นายสุจินต์ กล่าว
ทั้งนี้ ในรอบ 5 ปีที่ผ่านมา มีการปิดบริษัทประกันภัย 5-6 บริษัทแล้ว และมีแนวโน้มว่าจะลดลงอย่างต่อเนื่อง จากยุคเริ่มแรกที่มี 350 บริษัท จนปัจจุบันเหลือประมาณ 60 บริษัท โดย 2-3 ปีที่ผ่านมา ธุรกิจประกันภัยเติบโตค่อนข้างต่ำ ปี 2557 เติบโตประมาณ 1% และปัจจุบันบริษัทประกันภัยขนาดใหญ่ 10 อันดับแรกมีส่วนแบ่งเบี้ยประกัน 40% หากเป็น 20 อันดับแรก จะมีส่วนแบ่ง 70% และ 45 อันดับแรกมีส่วนแบ่งถึง 90% โดยที่เหลือเป็นบริษัทประกันภัยขนาดเล็กที่ไม่คุ้มค่าในการทำธุรกิจ